Document ID: 32014R0065

KOMISIJOS DELEGUOTASIS REGLAMENTAS (ES) Nr. 65/2014
2013 m. spalio 1 d.
kuriuo papildoma Europos Parlamento ir Tarybos direktyva 2010/30/ES nustatant buitinių orkaičių ir gartraukių ženklinimo energijos vartojimo efektyvumo etikete reikalavimus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. gegužės 19 d. Europos Parlamento ir Tarybos direktyvą 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (1), ypač į jos 10 straipsnį,
kadangi:
(1)
Direktyvoje 2010/30/ES nustatyta, kad Komisija turi priimti deleguotuosius teisės aktus dėl su energija susijusių gaminių, kurie turi didelį energijos taupymo potencialą ir kurių veiksmingumo lygiai atliekant lygiavertes funkcijas labai skiriasi, ženklinimo;
(2)
elektrinių orkaičių suvartojama elektros energija sudaro didelę visos suvartojamos energijos dalį Sąjungoje. Nors energijos vartojimo efektyvumas jau pagerintas, šių prietaisų suvartojamos energijos kiekį dar galima gerokai sumažinti;
(3)
buitinių elektrinių orkaičių energijos vartojimo efektyvumo ženklinimo nuostatos buvo nustatytos 2002 m. gegužės 8 d. Komisijos direktyva 2002/40/EB, įgyvendinančia Tarybos direktyvą 92/75/EEB, dėl energijos sunaudojimo parodymo, ženklinant buitines elektrines orkaites (2);
(4)
buitinių virimo prietaisų technologijų raida pastaraisiais metais yra sparti. Parengiamųjų ekologinio projektavimo tyrimų duomenimis, su buitinėmis dujinėmis orkaitėmis ir gartraukiais yra susijusios didelės energijos ekonomijos galimybės. Siekiant užtikrinti, kad energijos vartojimo efektyvumo etiketės skatintų tiekėjus aktyviai imtis šių prietaisų energijos vartojimo efektyvumo didinimo priemonių, ir spartinti efektyviai energiją vartojančių technologijų plėtrą rinkoje, Direktyva 2002/40/EB turėtų būti panaikinta ir turėtų būti priimtos naujos nuostatos;
(5)
šio reglamento nuostatos turėtų būti taikomos buitinėms elektrinėms ir dujinėms orkaitėms (įskaitant į virykles integruotas orkaites), taip pat buitiniams elektriniams gartraukiams;
(6)
šiuo reglamentu visoms susijusioms orkaitėms turėtų būti nustatyta persvarstyta energijos vartojimo efektyvumo skalė A+++-D ir nauja buitinių gartraukių energijos vartojimo efektyvumo skalė A-G, prie kurios viršaus kas antrais metais būtų pridedamas ženklas „+“, kol būtų pasiekta klasė A+++ (šios aukštesnės klasės turėtų būti pridedamos tam, kad efektyviausi prietaisai sparčiau skverbtųsi į rinką);
(7)
tikėtina, kad kartu pritaikius šio reglamento ir Komisijos reglamento (ES) Nr. 66/2014 (3) dėl buitinių orkaičių, kaitviečių ir gartraukių ekologinio projektavimo rekalavimų nuostatas metinė pirminės energijos ekonomija būtų 27 PJ 2020 m., o iki 2030 m. ji padidėtų iki 60 PJ;
(8)
galutiniams naudotojams gali būti svarbus buitinių gartraukių garso galios lygis. Informacija apie garso galios lygius turėtų būti įtraukta į buitinių gartraukių etiketes, kad galutiniai naudotojai galėtų priimti pamatuotą sprendimą;
(9)
etiketėje pateikiama informacija turėtų būti gauta taikant patikimas, tikslias ir pakartojamas skaičiavimo ir matavimo procedūras, pagrįstas visuotinai pripažintais pažangiausiais skaičiavimo ir matavimo metodais, įskaitant2012 m. spalio 25 d. Europos Parlamento ir Tarybos reglamento (ES) Nr. 1025/2012 dėl Europos standartizacijos (4) I priede išvardytų Europos standartizacijos organizacijų priimtus darniuosius standartus, jei jų yra;
(10)
šiame reglamente turėtų būti nustatyta standartizuota buitinių orkaičių (įskaitant į virykles integruotas orkaites) etiketės forma ir vienodas etiketėje pateikiamos informacijos turinys;
(11)
šiuo reglamentu turėtų būti nustatyti buitinių orkaičių (įskaitant į virykles integruotas orkaites) ir buitinių elektrinių gartraukių techninių dokumentų ir vardinių parametrų lentelės reikalavimai, kurie taip pat taikomi, kai šie gaminiai naudojami ne buitiniais tikslais;
(12)
šiuo reglamentu turėtų būti nustatyti informacijos, kurią privaloma nurodyti parduodant buitines orkaites (įskaitant į virykles integruotas orkaites) ir buitinius elektrinius gartraukius bet kokiu nuotolinės prekybos būdu, juos reklamuojant ir teikiant jų techninę reklaminę medžiagą, reikalavimai, kurie taip pat taikomi, kai šie gaminiai naudojami ne buitiniais tikslais;
(13)
dera numatyti šio reglamento nuostatų peržiūrą atsižvelgiant į technologijų pažangą ir ypač į metodo, kuriuo nustatomos buitinių orkaičių energijos vartojimo efektyvumo klasės, veiksmingumą ir tinkamumą,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi buitinių elektrinių ir dujinių orkaičių (įskaitant į virykles integruotas orkaites) ir buitinių elektrinių gartraukių ženklinimo ir papildomos informacijos apie gaminį pateikimo reikalavimai, kurie taip pat taikomi, kai šie gaminiai parduodami naudoti ne buitiniais tikslais.
2. Šis reglamentas netaikomas:
a)
ne elektros energiją arba ne dujas vartojančioms orkaitėms;
b)
mikrobanginio šildymo funkciją turinčioms orkaitėms;
c)
mažosioms orkaitėms;
d)
nešiojamosioms orkaitėms;
e)
termoakumuliacinėms orkaitėms;
f)
garu (kaip pagrindine kaitinimo priemone) kaitinamoms orkaitėms;
g)
tik trečiosios kartos dujas (propaną ir butaną) deginti skirtoms orkaitėms.
2 straipsnis
Apibrėžtys
Be nustatytųjų Direktyvos 2010/30/EB 2 straipsnyje, šiame reglamente pateikiamos šių terminų apibrėžtys:
1) orkaitė- prietaisas arba prietaiso dalis su viena arba daugiau ertmių, naudojančių elektros energiją ir (arba) dujas, kuriose maistas ruošiamas naudojant įprastą veikseną arba priverstinio cirkuliavimo veikseną;
2) ertmė- uždara kamera, kurioje gali būti reguliuojama maisto ruošimo temperatūra;
3) kelių ertmių orkaitė- orkaitė su dviem arba daugiau ertmių, kurių kiekviena kaitinama atskirai;
4) mažoji orkaitė- orkaitė, kurios visų ertmių plotis ir gylis yra mažesni kaip 250 mm arba aukštis mažesnis kaip 120 mm;
5) nešiojamoji orkaitė- orkaitė, kurios masė (jei orkaitė neskirta įmontuoti) yra mažesnė kaip 18 kg;
6) mikrobanginis šildymas- maisto šildymas elektromagnetine energija;
7) įprasta veiksena- orkaitės veiksena, kai įkaitintas oras orkaitės ertmėje cirkuliuoja dėl natūraliosios konvekcijos;
8) priverstinio cirkuliavimo veiksena- orkaitės veiksena, kai įkaitintą orą orkaitės ertmėje cirkuliuoja įmontuotas ventiliatorius;
9) ciklas- standartinės įkrovos kaitinimas orkaitės ertmėje nustatytomis sąlygomis;
10) viryklė- iš orkaitės ir kaitvietės sudarytas prietaisas, naudojantis dujas arba elektros energiją;
11) naudojimo veiksena- naudojamos orkaitės būsena;
12) karščio šaltinis- pagrindinė energijos, naudojamos orkaitei įkaitinti, forma;
13) gartraukis- savo paties valdomu varikliu varomas prietaisas, kuriuo surenkamas nešvarus oras virš kaitvietės, arba prietaisas, turintis šalia virtuvės viryklių, kaitviečių ar panašių virimo prietaisų įmontuojamą krintančiojo oro srauto sistemą, kuria garai įtraukiami žemyn į išleidžiamąjį ortakį;
14) automatinio veikimo veiksena virimo laikotarpiu- būsena, kai gartraukio oro srautas virimo laikotarpiu yra automatiškai valdomas (be kitų dalykų, drėgmės, temperatūros ir kt.) jutikliu (-iais);
15) visiškai automatinis gartraukis- gartraukis, kurio oro srovė ir (arba) kitos funkcijos valdomos jutikliu (-iais) 24 valandas, įskaitant virimo laikotarpiu;
16) optimalaus našumo taškas (BEP)- gartraukio veikimo taškas, kai srauto dinaminis efektyvumas (FDEhood) yra didžiausias;
17) apšvietimo našumas (LEhood)- buitinio gartraukio apšvietimo sistemos vidutinės apšvietos ir apšvietimo sistemos galios santykis (lux/W);
18) riebalų filtravimo našumas (GFEhood)- santykinė gartraukio riebalų filtre sulaikyta riebalų dalis;
19) išjungties būsena- būsena, kai prietaisas yra prijungtas prie elektros energijos tinklo, tačiau neatlieka jokios funkcijos arba rodo, kad yra išjungties būsenos, arba atlieka tik tas funkcijas, kuriomis pagal Europos Parlamento ir Tarybos direktyvą 2004/108/EB (5) užtikrinamas elektromagnetinis suderinamumas;
20) budėjimo veiksena- būsena, kai prietaisas yra prijungtas prie elektros energijos tinklo, jo įprastam veikimui užtikrinti yra maitinamas iš šio tinklo ir atlieka tik toliau išvardytas funkcijas, kurios gali trukti neribotą laiką: veikimo aktyvinimo funkcija arba veikimo aktyvinimo funkcija ir tik įjungtos veikimo aktyvinimo funkcijos rodymas ir (arba) informacijos arba būsenos rodymas;
21) veikimo aktyvinimo funkcija- funkcija, leidžianti nuotoliniu jungikliu (taip pat ir nuotolinio valdymo pultu), vidaus jutikliu arba laikmačiu suaktyvinti kitas veiksenas (taip pat ir aktyviąją veikseną) papildomoms funkcijoms (įskaitant pagrindinę funkciją) įjungti;
22) informacijos arba būsenos rodymas- informacijos arba įrangos būsenos rodymo ekrane nuolatinė funkcija, įskaitant laikrodžius;
23) galutinis naudotojas- gaminį perkantis arba ketinantis pirkti vartotojas;
24) pardavimo vieta- prietaisų rodymo ir (arba) siūlymo parduoti arba išsinuomoti vieta;
25) lygiavertis modelis- rinkai tiekiamas modelis, kurio techniniai parametrai yra tokie patys kaip kito modelio, kurį tas pats tiekėjas arba importuotojas pateikė rinkai su kitu komerciniu kodu.
3 straipsnis
Tiekėjų pareigos ir tvarkaraštis
Tiekėjai užtikrina, kad būtų laikomasi toliau nurodytų reikalavimų:
1)
Etikečių, vardinių parametrų lentelių ir techninių dokumentų reikalavimai
a)
Buitinės orkaitės:
i)
kiekviena buitinė orkaitė pateikiama su spausdinta (-omis) etikete (-ėmis), kurioje (-iose) pateikiama III priedo 1 punkte nustatytos formos informacija apie kiekvieną orkaitės ertmę;
ii)
pateikiama rinkai tiekimų buitinių orkaičių IV priedo A punkte nustatyta gaminio vardinių parametrų lentelė;
iii)
valstybių narių institucijų prašymu joms pateikiami V priedo A punkte nustatyti techniniai dokumentai;
iv)
kiekvienoje konkretaus buitinės orkaitės modelio reklamoje nurodoma energijos vartojimo efektyvumo klasė, jei reklamoje atskleidžiama su energija susijusios informacijos arba nurodoma kaina;
v)
bet kokioje konkretaus buitinės orkaitės modelio techninėje reklaminėje medžiagoje, kurioje apibūdinami konkretūs techniniai duomenys, nurodoma to modelio energijos vartojimo efektyvumo klasė;
vi)
prekiautojams pateikiama kiekvieno buitinės orkaitės modelio kiekvienos ertmės elektroninė etiketė, kurios forma ir informacija nustatytos III priedo 1 punkte;
vii)
prekiautojams pateikiama kiekvieno buitinės orkaitės modelio elektroninė gaminio vardinių parametrų lentelė, nustatyta IV priedo A punkte.
b)
Buitiniai gartraukiai:
i)
kiekvienas buitinis gartraukis pateikiamas su spausdinta (-omis) etikete (-ėmis), kurioje (-iose) pateikiama III priedo 2 punkte nustatytos formos informacija;
ii)
pateikiama rinkai tiekimų buitinių gartraukių IV priedo B punkte nustatyta gaminio vardinių parametrų lentelė;
iii)
valstybių narių institucijų prašymu joms pateikiami V priedo B punkte nustatyti techniniai dokumentai;
iv)
kiekvienoje konkretaus buitinio gartraukio modelio reklamoje nurodoma energijos vartojimo efektyvumo klasė, jei reklamoje atskleidžiama su energija susijusios informacijos arba nurodoma kaina;
v)
bet kokioje konkretaus buitinio gartraukio modelio techninėje reklaminėje medžiagoje, kurioje apibūdinami konkretūs techniniai duomenys, nurodoma to modelio energijos vartojimo efektyvumo klasė;
vi)
prekiautojams pateikiama kiekvieno buitinio gartraukio modelio elektroninė etiketė, kurios forma ir informacija nustatytos III priedo 2 punkte;
vii)
prekiautojams pateikiama kiekvieno gartraukio modelio elektroninė gaminio vardinių parametrų lentelė, nustatyta IV priedo B punkte.
2)
Energijos vartojimo efektyvumo klasių reikalavimai
a)
Buitinių orkaičių orkaitės ertmės energijos vartojimo efektyvumo klasė nustatoma pagal I priedo 1 punktą ir II priedo 1 punktą.
b)
Buitinių gartraukių:
i)
energijos vartojimo efektyvumo klasės nustatomos pagal I priedo 2 punkto a papunktį ir pagal II priedo 2.1 punktą;
ii)
srauto dinaminio efektyvumo klasės nustatomos pagal I priedo 2 dalies b punktą ir pagal II priedo 2.2 punktą;
iii)
apšvietimo našumo klasės nustatomos pagal I priedo 2 dalies c punktą ir pagal II priedo 2.3 punktą;
iv)
riebalų filtravimo efektyvumo klasės nustatomos pagal I priedo 2 dalies d punktą ir pagal II priedo 2.4 punktą.
3)
Etikečių forma
a)
Nuo 2015 m. sausio 1 d. rinkai tiekiamų prietaisų buitinių orkaičių orkaitės ertmės etiketės forma atitinka nustatytąją III priedo 1 punkte.
b)
III priedo 2 punkte nustatytą formą buitinių gartraukių etiketės atitinka pagal šį tvarkaraštį:
i)
nuo 2015 m. sausio 1 d. rinkai pateikiamų buitinių gartraukių, kurių energijos vartojimo efektyvumo klasės yra A, B, C, D, E, F, G, etiketės atitinka III priedo 2.1.1 punktą (1 etiketė) arba, kai tiekėjų nuomone tai tinkama, to priedo 2.1.2 punktą (2 etiketė);
ii)
nuo 2016 m. sausio 1 d. rinkai tiekiamų buitinių gartraukių, kurių energijos vartojimo efektyvumo klasės yra A+, A, B, C, D, E, F, etiketės atitinka III priedo 2.1.2 punktą (2 etiketė) arba, kai tiekėjų nuomone tai tinkama, to priedo 2.1.3 punktą (3 etiketė);
iii)
nuo 2018 m. sausio 1 d. rinkai tiekiamų buitinių gartraukių, kurių energijos vartojimo efektyvumo klasės yra A++, A+, A, B, C, D, E, etiketės atitinka III priedo 2.1.3 punktą (3 etiketė) arba, kai tiekėjų nuomone tai tinkama, to priedo 2.1.4 punktą (4 etiketė);
iv)
nuo 2020 m. sausio 1 d. rinkai tiekiamų buitinių gartraukių, kurių energijos vartojimo efektyvumo klasės yra A+++, A++, A+, A, B, C, D, etiketės atitinka III priedo 2.1.4 punktą (4 etiketė).
4 straipsnis
Prekiautojų pareigos
Prekiautojai užtikrina, kad:
1)
Taikoma buitinėms orkaitėms:
a)
kiekviena pardavimo vietoje siūloma orkaitė būtų su tiekėjų pateikta 3 straipsnio 1 dalies a punkto i papunkčio reikalavimus atitinkančia kiekvienos ertmės etikete, rodoma ant prietaiso priekinio šono arba viršaus arba šalia prietaiso taip, kad būtų aiškiai matoma ir atpažįstama kaip tam modeliui priklausanti etiketė, neperskaičius joje nurodyto prekinio pavadinimo ir modelio numerio;
b)
parduodamos arba išsinuomoti siūlomos orkaitės, kurių galutinis naudotojas negali apžiūrėti, būtų pateikiamos su informacija, kurią tiekėjai pateikia pagal šio reglamento VI priedo A dalį, kaip nurodyta Direktyvos 2010/30/ES 7 straipsnyje, išskyrus kai pasiūlymas teikiamas internetu - tuomet taikomos VII priedo nuostatos;
c)
visoje bet kurios formos reklamoje arba nuotolinio pardavimo priemonėje, susijusioje su konkrečiu orkaitės modeliu, būtų nuoroda į energijos vartojimo efektyvumo klasę, jei reklamoje nurodoma su energija arba kainomis susijusi informacija;
d)
bet kokioje konkretaus modelio techninėje reklaminėje medžiagoje, kurioje apibūdinami techniniai orkaitės parametrai, būtų nurodoma to modelio energijos vartojimo efektyvumo klasė.
2)
Taikoma buitiniams gartraukiams:
a)
kiekvienas pardavimo vietoje siūlomas buitinis gartraukis būtų su tiekėjų pateikta 3 straipsnio 1 dalies b punkto i papunkčio reikalavimus atitinkančia etikete, rodoma ant prietaiso priekinio šono arba viršaus arba šalia prietaiso taip, kad būtų aiškiai matoma ir atpažįstama, kaip tam modeliui priklausanti etiketė, neperskaičius joje nurodyto prekinio pavadinimo ir modelio numerio;
b)
parduodami arba išsinuomoti siūlomi buitiniai gartraukiai, kurių galutinis naudotojas negali apžiūrėti, būtų pateikiami su informacija, kurią tiekėjai pateikia pagal šio reglamento VI priedo B dalį, kaip nurodyta Direktyvos 2010/30/ES 7 straipsnyje, išskyrus kai pasiūlymas teikiamas internetu - tuomet taikomos VII priedo nuostatos;
c)
visoje bet kurios formos reklamoje arba nuotolinio pardavimo priemonėje, susijusioje su konkrečiu buitinio gartraukio modeliu, būtų nuoroda į energijos vartojimo efektyvumo klasę, jei reklamoje nurodoma su energija arba kainomis susijusi informacija;
d)
bet kokioje konkretaus modelio techninėje reklaminėje medžiagoje, kurioje apibūdinami techniniai buitinio gartraukio parametrai, būtų nurodoma to modelio energijos vartojimo efektyvumo klasė.
5 straipsnis
Matavimo ir skaičiavimo metodai
Pagal 3 ir 4 straipsnius pateiktina informacija nustatoma patikimomis, tiksliomis ir atkartojamomis matavimo procedūromis, pagrįstomis pripažintais pažangiausiais skaičiavimo ir matavimo metodais.
6 straipsnis
Rinkos priežiūros tikslais taikoma patikros procedūra
Valstybių narių institucijos, atlikdamos rinkos priežiūros patikrinimus, kad nustatytų, ar laikomasi šiame reglamente nustatytų reikalavimų, taiko VIII priede aprašytą patikros procedūrą.
7 straipsnis
Peržiūra
Komisija persvarsto šį reglamentą atsižvelgdama į technologijų pažangą ne vėliau kaip 2021 m. sausio 1 d.
8 straipsnis
Panaikinimas
Komisijos direktyva 2002/40/EB panaikinama nuo 2015 m. sausio 1 d.
9 straipsnis
Pereinamojo laikotarpio nuostatos
1. Buitinės orkaitės, atitinkančios šio reglamento nuostatas ir pateiktos rinkai arba siūlytos parduoti, išsinuomoti arba įsigyti išperkamąja nuoma anksčiau kaip 2015 m. sausio 1 d., laikomos atitinkančiomis Direktyvos 2002/40/EB reikalavimus.
2. Prekiautojai gali nuo 2015 m. sausio 1 d. iki balandžio 1 d. tam tikroms orkaitėms, kurioms taikoma ši nuostata, taikyti 4 straipsnio 1 dalies b punktą.
3. Prekiautojai gali nuo 2015 m. sausio 1 d. iki balandžio 1 d. tam tikriems gartraukiams, kuriems taikoma ši nuostata, taikyti 4 straipsnio 2 dalies b punktą.
10 straipsnis
Įsigaliojimas ir taikymas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. Jis taikomas nuo 2015 m. sausio 1 d. Tačiau 3 straipsnio 1 dalies a punkto iv ir v papunkčiai, 3 straipsnio 1 dalies b punkto iv ir v papunkčiai, 4 straipsnio 1 dalies b, c ir d punktai ir 4 straipsnio 2 dalies b, c ir d punktai taikomi nuo 2015 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 1 d.

Labels: 3
7
1
14